TU มองปีนี้ “เรด ล็อบสเตอร์” ฟื้นเด่น เร่งอัดแคมเปญกระตุ้นยอดขาย
TU เดินหน้าจัดแคมเปญพร้อมโปรโมชั่น หวังสร้างการเติบโตธุรกิจ “เรด ล็อบสเตอร์” และขยายฐานลูกค้าอย่างต่อเนื่อง
TU เดินหน้าจัดแคมเปญพร้อมโปรโมชั่น หวังสร้างการเติบโตธุรกิจ “เรด ล็อบสเตอร์” และขยายฐานลูกค้าอย่างต่อเนื่อง
12 มี.ค. 2566

นายธีรพงศ์ จันศิริ ประธานเจ้าหน้าที่บริหาร บริษัท ไทยยูเนี่ยน กรุ๊ป จำกัด (มหาชน) หรือ TU กล่าวว่า ประกอบการในช่วงหลายเดือนที่ผ่านมาของเรด ล็อบสเตอร์ ปรับตัวดีขึ้นต่อเนื่อง ทั้งในเรื่องอัตราการเติบโตของยอดขาย และความสามารถในการจัดการต้นทุนการดำเนินงาน
ทั้งนี้ เป็นผลจากการที่เรด ล็อบสเตอร์ดำเนินธุรกิจตามแผนการพลิกฟื้นธุรกิจด้วยความมุ่งมุ่นและตั้งใจจริง เพื่อร่วมกันสร้างเรด ล็อบสเตอร์ ให้เป็นธุรกิจร้านอาหารทะเลที่สามารถตอบโจทย์ตรงใจทั้งนักลงทุนและผู้บริโภคที่เป็นกลุ่มเป้าหมายได้ครอบคลุม ทั้งในแง่ของความอร่อย สด ใหม่ และคุ้มค่า
โดย เรด ล็อบสเตอร์ ได้มีการเร่งจัดทัพแคมเปญพร้อมโปรโมชั่น พัฒนาคุณภาพและการบริการ พร้อมนำเสนอเมนูใหม่ ๆ เพื่อมุ่งขยายฐานลูกค้าอย่างต่อเนื่อง
“ไทยยูเนี่ยนยังเดินหน้าสนับสนุน เรด ล็อบสเตอร์ ซึ่งมีการดำเนินการตามแผน กลยุทธ์ทางการตลาด การพัฒนาบุคลากร คุณภาพสินค้าและบริการต่าง ๆ  รวมถึงมีผู้บริหารจากสำนักงานใหญ่เข้าไปดูแล ซึ่งแผนงานต่างๆ ยังคงดำเนินงานได้ตามเป้า” นายธีรพงศ์ กล่าว